b'\n_START_ARTICLE_\nPunainen Haamu\n_START_SECTION_\nHistoria\n_START_PARAGRAPH_\nIvan Kragoff syntyi Leningradissa Neuvostoliitossa, ja vartuttuaan h\xc3\xa4n ryhtyi tutkijaksi. H\xc3\xa4n liittyi tutkijaryhm\xc3\xa4\xc3\xa4n, joka yritti ly\xc3\xb6d\xc3\xa4 Amerikan kilpalennossa Kuuhun ja jotka olivat p\xc3\xa4\xc3\xa4tt\xc3\xa4neet vallata Kuun kommunistiseksi taivaankappaleeksi. Kragoff kasvatti kolme apinaa, Mikhlon (gorilla), Igorin (paviaani) ja Peotrin (oranki), palvelemaan itse\xc3\xa4\xc3\xa4n lennon aikana. L\xc3\xa4hdetty\xc3\xa4\xc3\xa4n matkaan my\xc3\xb6s Ihmeneloset sy\xc3\xb6ksyiv\xc3\xa4t kohti Kuuta. _NEWLINE_Koska Kragoff tiesi Ihmenelosten saaneen voimansa kosmisesta s\xc3\xa4teilyst\xc3\xa4, h\xc3\xa4n j\xc3\xa4tti tahallaan suojansa pois raketistaan. Kragoff toivoi s\xc3\xa4teilyn muuttavan h\xc3\xa4net ja h\xc3\xa4nen apinansa yliluonnollisen voimakkaiksi olennoiksi. N\xc3\xa4in tapahtuikin, sill\xc3\xa4 saavuttuaan Kuuhun Kragoff huomasi kykenev\xc3\xa4ns\xc3\xa4 muuttumaan aineettomaksi, Mikhlo omasi valtavat fyysiset voimat, Peotr hallitsi painovoimaa ja magnetismia (vertaa Painovoimaa ja Magnetoa) ja Igor huomasi kykenev\xc3\xa4ns\xc3\xa4 muuttamaan fyysist\xc3\xa4 muotoaan milteip\xc3\xa4 millaiseksi vain. Apinat olivat saaneet my\xc3\xb6s suuremmat hengenlahjat. Kragoff muutti nimens\xc3\xa4 Punaiseksi Haamuksi ja nimesi apinakolmikon Superapinoiksi. _NEWLINE_Vaikka Punainen Haamu menestyi taistelussa Ihmenelosia vastaan, k\xc3\xa4\xc3\xa4nsi paikalle saapunut puolijumalalliseen Seuraajien rotuun kuuluva Uatu tilanteen ja Punainen Haamu joutui palaamaan maapallolle apinoidensa kera. _NEWLINE_My\xc3\xb6hemmin Punainen Haamu yritti lis\xc3\xa4t\xc3\xa4 voimiaan suuremmiksi kosmisen s\xc3\xa4teilyn avulla, mutta huomasikin juuttuneensa aineettomaan tilaansa. H\xc3\xa4n kaappasi apinoidensa avulla Anthony Starkin ja pakotti t\xc3\xa4m\xc3\xa4n rakentamaan laitteen, jonka avulla h\xc3\xa4n vapautuisi olotilastaan. Sivuvaikutuksena Haamun atomit kuitenkin alkoivat hajaantua ja h\xc3\xa4n hajosi olemattomiin. Tahdonvoimallaan Haamu kuitenkin sai kehonsa j\xc3\xa4lleen kasaan vaikka pysyikin edelleen aineettomana. _NEWLINE_Kuukausia my\xc3\xb6hemmin Herra Fantastinen matkusti avaruuteen tutkimaan miten palauttaisi menetetyt voimansa. Herra Fantastisen tiet\xc3\xa4m\xc3\xa4tt\xc3\xa4 my\xc3\xb6s Punainen Haamu piileskeli koneessa. Tutkiessaan kosmista s\xc3\xa4teily\xc3\xa4 Punainen Haamu hy\xc3\xb6kk\xc3\xa4si Herra Fantastisen kimppuun ja s\xc3\xa4teilyannos palautti h\xc3\xa4nen voimansa entiselleen. Samalla h\xc3\xa4n sai kyvyn muuttaa l\xc3\xa4hell\xc3\xa4\xc3\xa4n olevia esineit\xc3\xa4 my\xc3\xb6s aineettomiksi._NEWLINE_My\xc3\xb6hemmin Superapinat saavuttivat huomattavasti suuremman \xc3\xa4lykkyystason tuntemattomista syist\xc3\xa4 johtuen samalla kun Punainen Haamu taantui lapsen tasolle. Superapinoiden voimat olivat my\xc3\xb6s fuusioituneet niin, ett\xc3\xa4 jokainen niist\xc3\xa4 kykeni k\xc3\xa4ytt\xc3\xa4m\xc3\xa4\xc3\xa4n toistensa voimia. Apinat yrittiv\xc3\xa4t luoda tappavan viruksen jolla tuhota ihmiskunta, mutta Herra Fantastinen lopetti t\xc3\xa4m\xc3\xa4n uhan.\n_START_SECTION_\nUltimate Punainen Haamu\n_START_PARAGRAPH_\nUltimate Marvel-jatkumossa Punainen Haamu ei omaa voimiaan eik\xc3\xa4 apinoitaan. H\xc3\xa4n on Siperiassa laboratoriotaan pit\xc3\xa4v\xc3\xa4 julma tiedemies, joka yritt\xc3\xa4\xc3\xa4 saada Misha-nimisen karhun puhumaan.\n_START_SECTION_\nVoimat ja varusteet\n_START_PARAGRAPH_\nPunainen Haamu omaa ik\xc3\xa4isens\xc3\xa4, aktiivisesti harjoittelevan miehen fyysiset voimat. H\xc3\xa4n on nerokas tiedemies ja harjaantunut robotiikassa, genetiikassa sek\xc3\xa4 fysiikan eri osa-alueilla. T\xc3\xa4m\xc3\xa4n lis\xc3\xa4ksi Punainen Haamu on tutkinut lukuisia eri kommunistisia teorioita._NEWLINE_H\xc3\xa4nen todellinen voimansa on h\xc3\xa4nen kykyns\xc3\xa4 muuttua tahdonvoimallaan aineettomaksi (vertaa Varjokissa). Haamun ymp\xc3\xa4rill\xc3\xa4 on psioninen kentt\xc3\xa4, jonka avulla h\xc3\xa4n kykenee pit\xc3\xa4m\xc3\xa4\xc3\xa4n atominsa irrallaan, mutta j\xc3\xa4rjestyksess\xc3\xa4 niin ettei mik\xc3\xa4\xc3\xa4n voi koskettaa h\xc3\xa4nt\xc3\xa4. _NEWLINE_Keskittymisen kautta Haamu kykenee my\xc3\xb6s muuttamaan aineettomuutensa astetta esimerkiksi siten, ett\xc3\xa4 h\xc3\xa4n muistuttaa tihe\xc3\xa4\xc3\xa4 vesih\xc3\xb6yry\xc3\xa4 t\xc3\xa4ydellisen aineettomuuden sijaan. Haamu ei varsinaisesti kykene muuttumaan n\xc3\xa4kym\xc3\xa4tt\xc3\xb6m\xc3\xa4ksi, mutta ollessaan aineettomassa olomuodossaan, h\xc3\xa4n on l\xc3\xa4pin\xc3\xa4kyv\xc3\xa4. Koska Haamun mentaalinen kontrolli on tiukka, h\xc3\xa4n kykenee muokkaamaan kehonsa eri osien aineellisuutta niin, ett\xc3\xa4 esimerkiksi ase pysyy h\xc3\xa4nen k\xc3\xa4dess\xc3\xa4\xc3\xa4n. Aineettomassa olomuodossaan Haamun aineenvaihdunta muuttuu my\xc3\xb6s siten, ett\xc3\xa4 h\xc3\xa4n p\xc3\xa4rj\xc3\xa4\xc3\xa4 pitki\xc3\xa4kin aikoja ilman ruokaa tai juomaa. Keskittym\xc3\xa4ll\xc3\xa4 tiukasti Haamu kykenee muuttamaan my\xc3\xb6s l\xc3\xa4hell\xc3\xa4\xc3\xa4n olevia esineit\xc3\xa4 aineettomiksi.'